Okresná prokuratúra Bratislava II 
Kvetná 13, 820 05 Bratislava 25

Sp. zn. : 3 Pv 587/13/1102	Bratislava II, 25.7.2013
EEČ : 2-9-133-2013

U Z N E S E N I E

Trestná vec:	obvinený XXXXX  
Prečin:	Pytliactvo podľa § 310 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Bratislava II
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: Varsanyi
	trvalé bydlisko: XXXXX
dňa 24.07.2013, v čase o 15.20 hod., v Bratislave, XXXXX,  v rybárskom revíre XXXXX, bez povolenia neoprávnene lovil ryby, pričom pri výzve hliadke XXXXX uviedol, že nie je držiteľom rybárskeho povolenia, čím uvedeným konaním nespôsobil žiadnu škodu XXXXX,

Podľa §216 odsek 2 Trestného poriadku je určená obvinenému skúšobná doba v trvaní 18 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením policajta XXXXX bolo dňa 24.07.2013 pod ČVS: XXXXX podľa § 199 ods. 1 Trestného poriadku začaté trestné stíhanie a súčasne podľa § 206 ods. 1 vznesené obvinenie XXXXX za úmyselný prečin pytliactva podľa § 310 ods. 1 Trestného zákona na tom skutkovom základe, že 
dňa 24.07.2013, v čase o 15.20 hod., v Bratislave, XXXXX  v rybárskom revíre XXXXX, bez povolenia neoprávnene lovil ryby, pričom pri výzve hliadke XXXXX uviedol, že nie je držiteľom rybárskeho povolenia, čím uvedeným konaním nespôsobil žiadnu škodu, nakoľko nič neulovil.   

     	Obvinený XXXXX je dôvodne podozrivý zo spáchania úmyselného prečinu pytliactva podľa § 310 ods. 1 Trestného zákona, za ktorý tento zákon v osobitnej časti ukladá trest odňatia slobody, ktorého horná hranica neprevyšuje päť rokov.

     	Obvinený XXXXX sa priznal k spáchaniu predmetného prečinu, svoje konanie oľutoval. Zároveň pri výsluchu, po poučení, súhlasil s podmienečným zastavením trestného stíhania.

     	Spáchanie skutku je okrem doznania sa obvineného preukázané aj výpoveďou XXXXX splnomocneného zástupcu poškodenej organizácie XXXXX, svedkov XXXXX a XXXXX, ktorí obmedzili osobnú slobodu XXXXX pri páchaní vyššie uvedeného trestného činu, zápisnicou o hliadke miesta činu, zaistenou vecnou stopou /cievka so silónom/ a ostatným na vec sa vzťahujúcim spisovým materiálom.

Podľa § 10 ods. 1 zákona č. 139/2002 Z. z. o rybárstve v znení neskorších predpisov obvinený XXXXX lovil zakázaným spôsobom, a to udicou bez prútu, čím porušil zákaz ustanovený § 13 ods. 1 písm. a) zákona č. 139/2002 Z. z. o rybárstve v znení neskorších predpisov, a ďalej obvinený XXXXX lovil ryby v plavebnom kanále, čím porušil § 13 ods. 1 písm. e) zákona č. 139/2002 Z. z. o rybárstve v znení neskorších predpisov.

     	Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak

a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
b)	nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a 
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

    	Prečinu pytliactva podľa § 310 ods. 1 Trestného zákona sa dopustí ten, kto neoprávnene zasiahne do výkonu práva poľovníctva alebo do výkonu rybárskeho práva tým, že bez povolenia loví zver alebo ryby alebo loví zver alebo ryby v čase ich ochrany alebo zakázaným spôsobom, alebo kto ukryje, prechováva, alebo na seba alebo na iného prevedie zver alebo ryby neoprávnene ulovené alebo nájdené. Za spáchanie tohto trestného činu sa páchateľ potresce odňatím slobody až na 2 roky.

Podľa § 10 ods. 1 Trestného zákona je prečin 
a)	trestný čin spáchaný z nedbanlivosti alebo 
b)	úmyselný trestný čin, za ktorý tento zákon v osobitnej časti ustanovuje trest odňatia   slobody s hornou hranicou trestnej sadzby neprevyšujúcou päť rokov.

     	Na základe horeuvedeného možno konštatovať, že pri predmetnom prečine pytliactva, kde horná hranica trestnej sadzby neprevyšuje päť rokov je prípustné podmienečne zastaviť trestné stíhanie.

     	Podľa § 216 ods. 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania. 

Ak bude obvinený v skúšobnej dobe viesť riadny život, rozhodnem, že sa osvedčil. Inak rozhodnem, a to prípadne aj počas skúšobnej doby, že sa v trestnom konaní pokračuje.

Podľa § 216 ods. 2 Trestného poriadku som obvinenému súčasne určila skúšobnú dobu v trvaní 18 mesiacov. 

     	Obvinený XXXXX v mieste bydliska bol 1x prejednávaný za priestupok na úseku dopravy, ktorý však nesúvisí s prejednávanou trestnou činnosťou. Doposiaľ súdne trestaný nebol. 

     	Obvinený sa k trestnému činu priznal, s podmienečným zastavením trestného stíhania súhlasil, jeho vyhlásenie bolo vykonané slobodne, vážne a zrozumiteľne, škoda spôsobená nebola, a tak vzhľadom na vyššie uvedené skutočnosti, osobu obvineného, s prihliadnutím na jeho doterajší život, keďže ide o osobu doposiaľ netrestanú, ktorá  doteraz žila bez excesov z noriem spoločnosti a na okolnosti prípadu som dospela k záveru, že u obvineného  XXXXX sú splnené podmienky na rozhodnutie o podmienečnom zastavení trestného stíhania a toto rozhodnutie možno považovať za dostačujúce.
   
      	Na základe vyššie uvedeného som rozhodla tak, ako je uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

XXXXX
prokurátorka